Document ID: 32013D0384

ROZHODNUTIE RADY 2013/384/SZBP
z 15. júla 2013,
ktorým sa mení rozhodnutie 2012/325/SZBP, ktorým sa predlžuje mandát osobitnej zástupkyne Európskej únie pre Sudán a Južný Sudán
RADA EURÓPSKEJ ÚNIE,
so zreteľom na Zmluvu o Európskej únii, a najmä na jej článok 28, článok 31 ods. 2 a článok 33,
so zreteľom na návrh vysokej predstaviteľky Únie pre zahraničné veci a bezpečnostnú politiku,
keďže:
(1)
Rada 11. augusta 2010 prijala rozhodnutie 2010/450/SZBP (1), ktorým sa pani Rosalind MARSDEN vymenúva za osobitnú zástupkyňu Európskej únie (OZEÚ) pre Sudán.
(2)
Rada 1. augusta 2011 prijala rozhodnutie 2011/499/SZBP (2), ktorým sa zmenil mandát a názov OZEÚ vzhľadom na vyhlásenie nezávislosti Južného Sudánu. Mandát OZEÚ má uplynúť 30. júna 2013.
(3)
Mandát OZEÚ by sa mal predĺžiť o ďalšie obdobie štyroch mesiacov.
(4)
OZEÚ bude svoj mandát vykonávať v situácii, ktorá sa môže zhoršiť a mohla by poškodiť dosahovanie cieľov vonkajšej činnosti Únie uvedených v článku 21 zmluvy.
(5)
Rozhodnutie 2012/325/SZBP by sa preto malo zodpovedajúcim spôsobom zmeniť,
PRIJALA TOTO ROZHODNUTIE:
Článok 1
Rozhodnutie 2012/325/SZBP sa mení takto:
1.
Článok 1 sa nahrádza takto:
„Článok 1
Osobitná zástupkyňa Európskej únie
Mandát pani Rosalind MARSDEN ako OZEÚ pre Sudán a Južný Sudán sa týmto predlžuje do 31. októbra 2013. Mandát OZEÚ sa môže ukončiť skôr, ak o tom rozhodne Rada na návrh vysokej predstaviteľky Únie pre zahraničné veci a bezpečnostnú politiku (VP).“
2.
V článku 5 ods. 1 sa dopĺňa tento pododsek:
„Referenčná suma určená na úhradu výdavkov spojených s mandátom OZEÚ v období od 1. júla 2013 do 31. októbra 2013 je 690 000 EUR.“
3.
Vkladá sa tento článok:
„Článok 12a
Pomoc v súvislosti s nárokmi
OZEÚ a jej personál poskytnú Komisii administratívnu pomoc a prístup k relevantným spisom v súvislosti s akýmikoľvek nárokmi vyplývajúcimi z jej mandátu, ako aj z mandátov predchádzajúcich OZEÚ pre Sudán a poskytne súčinnosť pri dokazovaní v súvislosti s takýmito nárokmi.“
Článok 2
Nadobudnutie účinnosti
Toto rozhodnutie nadobúda účinnosť dňom jeho prijatia.
Uplatňuje sa od 1. júla 2013.
V Bruseli 15. júla 2013

Labels: 13
18
15
5